VSRS Sklep III DoR 58/2022
Sodna praksa Vrhovnega sodišča, 2022-06-14

Civilno-gospodarski oddelek, gospodarski senat

Franc Seljak (preds.), Magda Teppey (poroč.), dr. Dunja Jadek Pensa

predlog za dopustitev revizije - obvezne sestavine predloga za dopustitev revizije - obrazložitev predloga za dopustitev revizije - natančna in konkretna opredelitev pomembnega pravnega vprašanja - nepopoln predlog - zavrženje predloga za dopustitev revizije

Postavitev natančnega in konkretnega pravnega vprašanja je nujna sestavina predloga za dopustitev revizije.

Predlagateljica ni utemeljila pomembnosti odločanja Vrhovnega sodišča, torej doprinosa odločanja k razvoju sodne prakse ali enotni uporabi prava, ki presega pomen konkretne zadeve. Utemeljitev pomembnosti se zahteva za vsako postavljeno vprašanje posebej.

1. Sodišče prve stopnje je ugodilo tožbenemu zahtevku za plačilo 10.933,32 EUR s pripadki ter za plačilo kapitaliziranega zneska zamudnih obresti v višini 1.271,63 EUR s pripadki, v presežku, tj. glede 78.069,70 EUR s pripadki ter kapitaliziranega zneska zakonskih zamudnih obresti v višini 15.804,45 EUR s pripadki, pa je tožbeni zahtevek zavrnilo.

2. Sodišče druge stopnje je pritožbi tožeče stranke ugodilo tako, da je spremenilo prvostopenjsko sodbo v zavrnilnem delu in tožbenemu zahtevku ugodilo tudi v tem delu.

3. Zoper sodbo sodišča druge stopnje vlaga tožena stranka predlog za dopustitev revizije.

5. V skladu z relevantnim delom četrtega odstavka 367.b člena Zakona o pravdnem postopku (ZPP) mora stranka v predlogu za dopustitev revizije natančno in konkretno navesti sporno pravno vprašanje in okoliščine, ki kažejo na njegovo pomembnost. Z zakonom so določene stroge zahteve po obveznih sestavinah predloga za dopustitev revizije, ki jim predlagateljica ni zadostila.

6. V delu predloga, kjer problematizira ničnost najemne pogodbe zaradi nasprotovanja drugemu odstavku 322. člena Zakona o finančnem poslovanju, postopkih zaradi insolventnosti in prisilnem prenehanju (ZFPPIPP; I. točka predloga), predlagateljica namreč ne postavi konkretnega pravnega vprašanja, o katerem naj bi Vrhovno sodišče odločalo. Postavitev natančnega in konkretnega pravnega vprašanja je nujna sestavina predloga za dopustitev revizije.

7. V preostalem delu predloga (II. in III. točka) pa poleg tega, da predlagateljica ni določno postavila pravnih vprašanj, temveč dve posplošeno postavljeni dilemi, zanju tudi ni utemeljila pomembnosti odločanja Vrhovnega sodišča, torej doprinosa odločanja k razvoju sodne prakse ali enotni uporabi prava, ki presega pomen konkretne zadeve (prim. 367.a člen ZPP). Utemeljitev pomembnosti se zahteva za vsako postavljeno vprašanje posebej. Navedba revizijskih razlogov pa sama po sebi tudi ne predstavlja razloga za dopustitev revizije.

8. Vrhovno sodišče je zato na podlagi šestega odstavka 367.b člena ZPP predlog za dopustitev revizije zavrglo.

9. Sklep je bil sprejet soglasno (sedmi odstavek 324. člena ZPP).

Prim. npr. sklep VS RS III DoR 129/2021 z dne 19. 10. 2021.

Glej npr. sklepe Vrhovnega sodišča II DoR 514/2010 z dne 23. 12. 2010, II DoR 207/2011 z dne 8. 12. 2011 in II DoR 382/2019 z dne 5. 9. 2019 in številne druge.

Zakon o pravdnem postopku (1999) - ZPP  - člen 367b, 367b/4, 367b/6

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.